Tħabbret il-lista taċ-Ċelebrazzjonijiet liturġiċi li se jmexxi l-Arċisqof Charles J. Scicluna matul ix-xahar t'April 2018. Il‐Ħadd 1 ta' April 2018, fl‐10:30 a.m., l‐Arċisqof Charles J. Scicluna jiċċelebra Quddiesa Stazzjonali tal‐Għid il‐Kbir tal‐Mulej fil‐Konkatidral ta' San Ġwann, il‐Belt Valletta. Il‐Quddiesa ser tixxandar 'live' fuq il‐Youtube Channel tal-Knisja f'Malta. L‐Erbgħa 4 ta' April , fid‐9:00 a.m., Monsinjur Arċisqof imexxi l‐pellegrinaġġ tradizzjonali ta' San Girgor, iż‐Żejtun. Il‐pellegrinaġġ jitlaq mill‐Kappella ta' San Klement. Wara waqfa fil‐Knisja Parrokkjali, il‐pellegrinaġġ ikompli għall‐Knisja ta' San Girgor fejn issir Quddiesa. Fis‐6:30 p.m., Monsinjur Arċisqof jikkonsagra s‐Santwarju tal‐Madonna tal‐Karmnu, il‐Belt Valletta. Il‐Ħamis 5 ta' April , fl‐10:00 a.m., Monsinjur Arċisqof jiċċelebra Quddiesa tal‐festa ta' San Vinċenz Ferrer, fil‐Conservatorio Vincenzo Bugeja, Santa Venera. Is‐Sibt 7 ta' April , fid‐9:15 a.m., Monsinjur Arċisqof jiċċelebra l‐Quddiesa tal‐Ordinazzjoni Presbiterali, fil‐Konkatidral ta' San Ġwann, il‐Belt Valletta, li fiha żewġ djakni djoċesani u seba' reliġjuzi jiġu ordnati saċerdoti. Il‐Quddiesa ser tixxandar 'live' fuq il‐Youtube Channel tal-Knisja f'Malta. Il‐Ħadd 8 ta' April , Festa tal‐Ħniena Divina, fid‐9:00 a.m., Monsinjur Arċisqof jiċċelebra Quddiesa fil‐Katidral tal‐Imdina, organizzata mill‐Fondazzjoni Papa Ġwanni Pawlu II f'għeluq it‐18‐il anniversarju mit‐twaqqif tal‐festa tal‐Ħniena Divina u l‐40 anniversarju minn meta nħatar Papa il‐Qaddis Ġwanni Pawlu II. Il‐Quddiesa ser tixxandar fuq il‐Youtube Channel tal-Knisja f'Malta u fuq TVM 2. F'12:00 p.m., Monsinjur Arċisqof jiċċelebra Quddiesa ta' ringrazzjament mal‐impjegati tal‐Isptar Mater Dei, fil‐Kappella tal‐istess sptar. Fil‐5:30 p.m., Monsinjur Arċisqof jiċċelebra Quddiesa tal‐festa tal‐Ħniena Divina, fis‐Santwarju Ħniena Divina, San Pawl Tat‐Tarġa. L‐Erbgħa 11 ta' April , fis‐6:30 p.m., Monsinjur Arċisqof jiċċelebra Quddiesa li matulha jagħti l‐pussess lil Dun Charles Cini bħala l‐Arċipriet il‐ġdid tal‐Parroċċa San Publiju, il‐Furjana. Is‐Sibt 14 ta' April , fis‐7:30 p.m., Monsinjur Arċisqof jiċċelebra Quddiesa biex jagħlaq il‐festival għaż‐żgħażagħ 'Encounter', organizzat mill‐Malta Catholic Youth Network (MCYN) fil‐Park Nazzjonali, Ta' Qali. Il‐Ħadd 15 ta' April , fid‐9:00 a.m., Monsinjur Arċisqof jiċċelebra Quddiesa Pontifikali fil‐festa ta' San Publiju, il‐Furjana. Fis‐6:00 p.m., Monsinjur Arċisqof jiċċelebra Quddiesa li matulha jagħti l‐pussess lil Dun Ewkarist Zammit bħala l‐Kappillan il‐ġdid tal‐Parroċċa San Bastjan, Ħal Qormi. It‐Tnejn 16 ta' April , fis‐7:30 p.m., Monsinjur Arċisqof jiċċelebra Quddiesa li matulha jirċievi l‐wegħda taċ‐ċelibat ta' erba' seminaristi li ser jiġu ordnati djakni, fis‐Seminarju tal‐Arċisqof, Tal‐Virtù. Il‐Ħadd 22 ta' April , fid‐9:00 a.m., Monsinjur Arċisqof jiċċelebra l‐Quddiesa tal‐Ordinazzjoni Djakonali, fil‐Katidral tal‐Imdina, li fiha erba' seminaristi jiġu ordnati djakni. Il‐Quddiesa ser tixxandar 'live' fuq il‐Youtube Channel tal-Knisja f'Malta. It‐Tnejn 23 ta' April , fis‐7:00 p.m., Monsinjur Arċisqof jiċċelebra Quddiesa waqt il‐Konferenza Ewropea tas‐Sant'Infanzja, fil‐Konkatidral ta' San Ġwann, il‐Belt Valletta. It‐Tlieta 24 ta' April , fis‐6:00 p.m., Monsinjur Arċisqof jiċċelebra Quddiesa fl‐uffiċini tal‐Kamra tal‐Kummerċ, il‐Belt Valletta, f'għeluq il‐170 anniversarju mit‐twaqqif tagħha. Il‐Ħadd 29 ta' April , fid‐9:00 a.m., Monsinjur Arċisqof jiċċelebra Quddiesa fil‐Knisja Parrokkjali ta' Ħ'Attard fil‐bidu tal‐Viżta Pastorali f'din il‐parroċċa. Qabel il‐Quddiesa, Monsinjur Arċisqof jamministra s‐Sagrament tal‐Qrar. Fis‐6:00 p.m., Monsinjur Arċisqof jiċċelebra Quddiesa li matulha jagħti l‐pussess lil Kan. Dun Karm Busuttil bħala l‐Arċipriet il‐ġdid tal‐Parroċċa San Lawrenz, il‐Birgu.
Ċelebrazzjonijiet liturġiċi mmexxija mill-Arċisqof Charles J. Scicluna matul April 2018